โจโจส์บิซาร์แอดเวนเจอร์ (วิดีโอเกม)

โจโจส์บิซาร์แอดเวนเจอร์  เป็นวิดีโอเกมต่อสู้ที่พัฒนาโดยบริษัทแคปคอมโดยอิงจากมังงะของฮิโรฮิโกะ อารากิ ในชื่อเรื่องเดียวกัน เกมนี้พัฒนาโดยทีมเดียวกับที่รับผิดชอบซีรีส์"สตรีทไฟเตอร์ III"
เกมนี้เดิมเปิดตัวในอาร์เคดใน ค.ศ. 1998 บนแผงวงจรอาร์เคดซีพี ซิสเตม III (CPS-3) โดยเวอร์ชันนี้เป็นที่รู้จักนอกประเทศญี่ปุ่นในชื่อโจโจส์เวนเจอร์  ส่วนเกมเวอร์ชันอัปเดตเปิดตัวใน ค.ศ. 1999 โจโจส์บิซาร์แอดเวนเจอร์: เฮอริทิจฟอร์เดอะฟิวเจอร์ (ジョジョの奇妙な冒険 未来への遺産, "JoJo no Kimyō na Bōken Mirai e no Isan") โดยกลายเป็นเกมที่หกและเป็นเกมสุดท้ายที่วางจำหน่ายสำหรับบอร์ดซีพี ซิสเตม III รวมถึงพอร์ตเครื่องเล่นสำหรับเพลย์สเตชันและดรีมแคสต์ก็เปิดตัวในปีนั้นเช่นกัน นอกจากนี้ เกมเวอร์ชันความคมชัดสูงได้วางจำหน่ายในรูปแบบดิจิทัลสำหรับเพลย์สเตชัน 3 และเอกซ์บอกซ์ 360 ในเดือนสิงหาคม ค.ศ. 2012
เกมดังกล่าวผสมผสานกราฟิกที่ได้รับแรงบันดาลใจจากอนิเมะของบริษัทแคปคอม ดังที่เห็นในซีรีส์"ดาร์กสตอล์กเกอส์" เข้ากับตัวละครสีสันสดใสและเหตุการณ์ต่าง ๆ จากการสร้างสรรค์ของฮิโรฮิโกะ อารากิ ส่งผลให้มีรูปแบบภาพที่ดูมีสไตล์และมีรายละเอียดสูง นอกจากนี้ ยังมีกลไกรูปแบบการเล่นจำนวนมากที่เห็นได้จากเกมต่อสู้ของแคปคอมเกมก่อน ๆ เช่น การใช้เกจวัดพลังสำหรับท่าไม้ตายสุดยอด เช่นเดียวกับโหมดสแตนด์ใหม่ล่าสุด ซึ่งประกอบด้วยวิญญาณผู้พิทักษ์อันเป็นเอกลักษณ์ของซีรีส์นี้ที่มาพร้อมกับตัวละครเกือบทุกตัว และสามารถเรียกหรือยกเลิกตามความประสงค์ของผู้เล่น ส่งผลให้เกิดการเปลี่ยนแปลงในรายการท่าและความสามารถของตัวละคร
ฮิโรฮิโกะ อารากิ ผู้เขียนต้นฉบับทำหน้าที่เป็นที่ปรึกษาสำหรับเกมและสร้างงานศิลปะเฉพาะตัวสำหรับการโปรโมตและบรรจุภัณฑ์ ที่โดดเด่นที่สุดคือเขาได้พัฒนาการออกแบบตัวละครใหม่สำหรับมิโดร่าตั้งแต่ต้น เนื่องจากทางแคปคอมสนใจที่จะใช้เธอในเกม และในมังงะต้นฉบับมีการแสดงเธอตั้งแต่เอวลงมาเท่านั้น
โครงเรื่อง.
เกมดังกล่าวสร้างจากเรื่องราวหลักที่สามของมังงะเรื่อง"นักรบประกายดาว" โดยเป็นเรื่องราวเกี่ยวกับวัยรุ่นชาวญี่ปุ่นชื่อคูโจ โจทาโร่ ผู้ซึ่งได้พัฒนาความสามารถเหนือธรรมชาติที่เรียกว่า "สแตนด์" เมื่อโจเซฟ โจสตาร์ ผู้เป็นตาของเขาติดต่อมา โจทาโร่จึงรู้ว่าพลังนี้เป็นผลมาจากอิทธิพลของศัตรูคู่อาฆาตของตระกูลโจสตาร์ ที่เป็นแวมไพร์ชื่อดีโอ และขณะที่ชีวิตของแม่ของเขาตกอยู่ในอันตรายเมื่อเธอเริ่มพัฒนาสแตนด์ที่เธอควบคุมไม่ได้ โจทาโร่กับโจเซฟจึงออกเดินทางเพื่อทำลายดีโอเพื่อให้พวกเขาสามารถรักษาเธอได้
รูปแบบการเล่น.
รูปแบบการเล่นใน"โจโจส์บิซาร์แอดเวนเจอร์"เป็นไปตามเกมต่อสู้ขั้นพื้นฐาน โดยนักสู้สองคนจะต่อสู้กันเองโดยใช้การโจมตี, เทคนิค และท่าไม้ตายที่หลากหลายเพื่อทำให้แถบพลังชีวิตของคู่ต่อสู้หมดลง ส่วนซูเปอร์มิเตอร์ซึ่งจะเพิ่มขึ้นเมื่อนักสู้จัดการและรับความเสียหายสามารถใช้เพื่อทำสุดยอดท่าไม้ตายเฉพาะตัวละครนั้นได้
คุณสมบัติที่เป็นเอกลักษณ์ของเกมนี้คือการมี "พวกสแตนด์" ซึ่งเป็นการปล่อยพลังงานอันทรงพลังที่เป็นเอกลักษณ์ของนักสู้แต่ละคนออกมา โดยทั่วไปแล้ว สแตนด์จะรวมเข้ากับท่าของนักสู้ ตัวละครส่วนใหญ่จะมีสแตนด์ที่ใช้งาน พวกเขาสามารถนำเข้าและออกจากการต่อสู้ได้โดยใช้ปุ่ม "สแตนด์" ในขณะที่สแตนด์ไม่อยู่ นักสู้นั้นสามารถเพิ่มพลังการโจมตี, ใช้เทคนิคเฉพาะตัว, ได้มาซึ่งการทำให้ดีขึ้น เช่น การกระโดดสองจังหวะ และแม้แต่การโจมตีของสแตนด์แยกจากตัวละครนักสู้นั้น อย่างไรก็ตาม การโจมตีสแตนด์ของนักสู้จะสร้างความเสียหายให้แก่นักสู้นั้นด้วย ซึ่งทำให้เกิดความเสี่ยงต่อการใช้สแตนด์ และความเสียหายที่เกิดขึ้นจะเพิ่มเป็นสองเท่าหากสแตนด์อยู่ห่างจากผู้ใช้ ส่วนการปรากฏตัวของสแตนด์บนสมรภูมิจะถูกกำหนดโดยมาตรวัดสแตนด์ ซึ่งจะลดลงหากสแตนด์ถูกโจมตีและเพิ่มใหม่ในขณะที่สแตนด์ถูกถอนตัว หากมาตรวัดดังกล่าวหมดลง จะเกิด "สแตนด์แครช" ขึ้น ซึ่งจะทำให้นักสู้ติดสถานะมึนงงชั่วคราวและเปิดให้โจมตีได้ นอกจากนี้ คุณสมบัติอื่น ๆ ของสแตนด์ ได้แก่ แมตช์ "เบลซิงฟิตส์" ซึ่งสแตนด์สองตัวปะทะกัน โดยกำหนดให้นักสู้ต้องกดปุ่มเพื่อเอาชนะคู่ต่อสู้ และความสามารถในกำหนดการสแตนด์ให้ทำการโจมตีต่อเนื่องกัน เพื่อทำการโจมตีแบบต่าง ๆ ซึ่งสามารถใช้ร่วมกับการโจมตีของผู้เล่นเองสำหรับบรรดาคอมโบที่ครอบคลุม โดยตัวละครบางตัวจะมีสแตนด์แบบ "แพสซีฟ" แทน ซึ่งถือว่าเป็นส่วนหนึ่งในจำนวนท่าของพวกเขา ทว่าโจเซฟวัยหนุ่มยังขาดสแตนด์โดยสิ้นเชิง
นอกเหนือจากโหมดทั่วไป เช่น เวอร์ซัส เกมดังกล่าวยังมีโหมดสตอรี ซึ่งเป็นศึกสำหรับผู้เล่นเดี่ยวที่ติดตามตัวละครแต่ละตัวในขณะที่พวกเขาเผชิญหน้ากับคู่ต่อสู้ต่าง ๆ โดยเดินตามเรื่องราวของมังงะอย่างหลวม ๆ ในระหว่างแมตช์บางแมตช์ ฉากพิเศษพิเศษอาจเกิดขึ้นตามฉากในมังงะ เช่น เลื่อนด้านข้างที่ผู้เล่นต้องค้นหาและเอาชนะผู้ลอบสังหารที่มีนามว่าเอ็นดอล ในขณะที่หลีกเลี่ยงการโจมตีของสแตนด์เกบที่ใช้น้ำ หรือการต่อสู้พิเศษกับสแตนด์เดธ 13 ส่วนโหมดซูเปอร์สตอรีเป็นโหมดผู้เล่นเดี่ยวที่มีเฉพาะในพอร์ตเพลย์สเตชันของเกมนี้ โหมดดังกล่าวจะทำตามเรื่องราวของมังงะ โดยนำผู้เล่นผ่านการต่อสู้แบบต่อเนื่องในขณะที่เรื่องราวดำเนินไป โหมดนี้ยังมีมินิเกมต่าง ๆ ที่ผู้เล่นจะต้องทำให้สำเร็จเพื่อที่จะรุดหน้า เช่น ขับรถหรือเล่นเกมเสี่ยงโชค ส่วนเวอร์ชันความคมชัดสูงมีตัวกรองกราฟิกเสริมและหลายผู้เล่นออนไลน์
ตัวละครที่เล่นได้.
เกมอาร์เคดดั้งเดิมมีตัวละครให้เล่นได้ 13 ตัว ในขณะที่เวอร์ชัน"เฮอริทิจฟอร์เดอะฟิวเจอร์" และพอร์ตต่อมาจะเพิ่มตัวละครเพิ่มเติมอีกเก้าตัว ทำให้มีทั้งหมด 22 ตัว ส่วนในเวอร์ชันภาษาอังกฤษ ตัวละครบางตัวจะถูกเปลี่ยนชื่อเพื่อหลีกเลี่ยงการละเมิดลิขสิทธิ์ในดินแดนตะวันตก:
เวอร์ชันต่าง ๆ.
อาร์เคด.
การเปิดตัวอาร์เคดครั้งแรกของ"โจโจส์บิซาร์แอดเวนเจอร์"คือเดือนธันวาคม ค.ศ. 1998 ส่วนเวอร์ชันแปลภาษาอังกฤษได้รับการเผยแพร่ในเอเชียภายใต้ชื่อย่อคือ"โจโจส์เวนเจอร์"ซึ่งเกิดขึ้นก่อนการดัดแปลงมังงะและอนิเมะต้นฉบับเป็นภาษาอังกฤษที่ได้รับลิขสิทธิ์อย่างเป็นทางการ (จึงเปลี่ยนชื่อ) ตามมาด้วยเวอร์ชันแก้ไขอย่างเต็มที่ในชื่อ"โจโจส์บิซาร์แอดเวนเจอร์: เฮอริทิจฟอร์เดอะฟิวเจอร์" ซึ่งวางจำหน่ายเมื่อเดือนกันยายน ค.ศ. 1999 โดยมีตัวละครที่สามารถเล่นได้เพิ่มเติมอีกแปดตัว ส่วนเวอร์ชันภาษาอังกฤษที่วางจำหน่ายในทวีปยุโรปมีชื่อว่า"โจโจส์บิซาร์แอดเวนเจอร์" ซึ่งเป็นชื่อเดิมของญี่ปุ่น
เครื่องเล่น.
มีการผลิตสองเวอร์ชันเครื่องเล่น โดยเวอร์ชันเพลย์สเตชัน ค.ศ. 1999 มีพื้นฐานมาจาก"โจโจส์เวนเจอร์" แต่มีตัวละครเพิ่มเติมจากเวอร์ชันที่สองของเกมอาร์เคด และ "โหมดซูเปอร์สตอรี" ที่ผูกขาด ซึ่งครอบคลุมเรื่องราว"นักรบประกายดาว"ทั้งหมด ส่วนเวอร์ชันดรีมแคสต์ ซึ่งเปิดตัวใน ค.ศ. 1999 มีทั้งเกมอาร์เคดเวอร์ชันดั้งเดิมและเวอร์ชันปรับปรุงในรูปแบบดั้งเดิม กระทั่งใน ค.ศ. 2012 พอร์ตความละเอียดสูงของเวอร์ชันดรีมแคสต์ที่พัฒนาโดยบริษัทแคปคอมได้รับการเผยแพร่แบบดิจิทัลในเพลย์สเตชัน 3 เมื่อวันที่ 21 สิงหาคม และเอกซ์บอกซ์ 360 ในวันต่อมา ซึ่งลักษณะเฉพาะของเวอร์ชันนี้ประกอบด้วยตัวกรองกราฟิกและหลายผู้เล่นออนไลน์ แม้ว่าจะไม่มีโหมดซูเปอร์สตอรีของพอร์ตเพลย์สเตชันก่อนหน้าก็ตาม กระทั่งเกมดังกล่าวถูกเพิกถอนออกจากหน้าร้านเพลย์สเตชัน เน็ตเวิร์ก และเอกซ์บอกซ์ไลฟ์อาร์เคดเมื่อวันที่ 11 กันยายน ค.ศ. 2014 ไม่กี่เดือนหลังจากการเปิดตัวภาค""
การตอบรับ.
ในประเทศญี่ปุ่น นิตยสาร"เกมแมชชีน"ฉบับวันที่ 1 กุมภาพันธ์ ค.ศ. 1999 ได้จัดอันดับเวอร์ชันอาร์เคดในฐานะเกมอาร์เคดที่ประสบความสำเร็จมากที่สุดของเดือน และนิตยสารดังกล่าวฉบับวันที่ 15 พฤศจิกายน ค.ศ. 1999 ยังระบุว่าเวอร์ชัน"เฮอริทิจฟอร์เดอะฟิวเจอร์"เป็นเกมอาร์เคดที่ประสบความสำเร็จมากที่สุดของเดือนเช่นกัน โดยกลายเป็นซอฟต์แวร์อาร์เคดที่ทำรายได้สูงสุดเป็นอันดับสามของ ค.ศ. 1999 ในประเทศญี่ปุ่น รองจาก"เวอร์ชัวสไตรเกอร์ 2" และ"สตรีทไฟเตอร์ซีโร 2" ส่วนเครื่องเล่นภายในบ้าน เกมดังกล่าวเป็นเกมขายดีในญี่ปุ่น โดยขายได้มากกว่า 300,000 ยูนิตภายในเดือนมีนาคม ค.ศ. 2000
เวอร์ชันดรีมแคสต์ได้รับทวิจารณ์เชิงนิยมชมชอบ ในขณะที่เวอร์ชันเพลย์สเตชันและเวอร์ชันความละเอียดสูงได้รับ "บทวิจารณ์แบบผสมหรือปานกลาง" ตามเว็บไซต์รวบรวมบทวิจารณ์อย่างเกมแรงกิงส์ และเมทาคริติก
สกอต สไตน์เบิร์ก จาก"ดิอิเล็กทริกเพลย์กราวด์"ให้คะแนนดรีมแคสต์และเพลย์สเตชันเวอร์ชันละ 7.5 เต็ม 10 โดยกล่าวว่า "เป็นเกมต่อสู้ 2 มิติที่ทันสมัยที่สุด (และแปลกที่สุด) ของแคปคอมอย่างไม่ต้องสงสัย แต่ก็ไม่ได้ทำให้ติดใจที่สุด" ส่วนดี. สมิธ จาก"เกมเมอส์รีพลับลิก"ยกย่องเวอร์ชันดรีมแคสต์ โดยเรียกเวอร์ชันนี้ว่าเป็นพอร์ตที่ดีที่สุดของเกม เขายกย่องตัวละครที่หลากหลายและแปลกประหลาดของเกม โดยเปรียบเทียบความแปลกประหลาดของเกมว่าเทียบได้กับเกมต่อสู้อย่าง"กรูฟออนไฟต์" แม้ว่าเขาจะกล่าวว่าเกมนี้ "ไม่ได้เป็นเหล่านักสู้ที่มีเทคนิคมากที่สุด" แต่ก็ยังสามารถเป็นทางเลือกที่ถูกต้องสำหรับเกม"สตรีทไฟเตอร์ III" และท็อกซิก ทอมมี จากนิตยสาร"เกมโปร"กล่าวในฉบับเดือนมีนาคม ค.ศ. 2000 ว่าเวอร์ชันเพลย์สเตชัน "ถือเป็นการเปลี่ยนแปลงด้านความบันเทิงได้ดีที่สุด คุณจะไม่พบว่ามันท้าทายเท่ากับเกมต่อสู้มุมมองด้านข้างของแคปคอมอื่น ๆ แต่อย่างน้อยคุณและเพื่อน ๆ ของคุณควรหัวเราะออกมาบ้างระหว่างสนามต่อสู้สุดป่วนของโจโจ้" ในฉบับต่อมา เจกเดอะสเนกกล่าวถึงเวอร์ชันดรีมแคสต์ว่า "แฟนเกมต่อสู้จะรักหรือเกลียดตัวละครและการโจมตีแปลก ๆ ของเกมนี้ ดังนั้น ควรเช่าก่อนซื้อ" อย่างไรก็ตาม นิตยสาร"เอดจ์" ให้คะแนนเวอร์ชันเครื่องเล่นเดียวกันห้าเต็มสิบโดยกล่าวว่า: "เกือบทุกแง่มุม [เกม] นั้นเป็นการบรรยายสำหรับผู้ศรัทธา ด้วยเหตุนี้ นี่จึงเป็นเกมสำหรับผู้คลั่งไคล้เพียงอย่างเดียว บางทีนั่นอาจเป็นความตั้งใจของแคปคอม" และไคล์ ไนต์ จาก"ออลเกม"ให้สองดาวสำหรับเวอร์ชันเครื่องเล่นเดียวกัน โดยระบุว่า "เป็นเกมที่น่าสนใจในการเล่น หากเพียงเพราะรูปลักษณ์และความรู้สึกที่แปลกอย่างไม่ต้องสงสัย แต่เกมไม่มีการปรับแต่งแบบละเอียดที่ทำให้กลายเป็นเกมต่อสู้ในฐานะส่วนถาวรของการสะสมของแฟนนักสู้คนหนึ่ง เกมนี้ดีสำหรับการทำให้หัวเราะเล็กน้อย แต่ไม่คุ้มค่าในระยะยาว" ส่วนโจ ออตโตสัน จากเว็บไซต์เดียวกันให้คะแนนเวอร์ชันเพลย์สเตชันสองดาวครึ่ง โดยกล่าวว่า "แม้ว่าความยิ่งใหญ่อาจจะไม่ได้อยู่ในไพ่ทาโรต์ของโจโจ้ในครั้งนี้ก็ตาม แต่อย่างน้อยเขาก็ได้ต่อสู้กับทาวเวอร์และเอมเพรสของเดอะเวิลด์ ปัญหาเดียวคือเขาจะถูกละเลยในระหว่างการสับไพ่" ซึ่งเจฟ ลันดริแกน จากนิตยสาร"เนกซ์เจน"ได้ระบุถึงเพลย์สเตชันเวอร์ชันเดียวกันในบทวิจารณ์ช่วงแรกของเขาว่า "เป็นสิ่งที่แปลกสำหรับผู้เล่นที่จบเกมของแคปคอมเท่านั้น" และในประเทศญี่ปุ่น นิตยสาร"แฟมิซือ"ให้คะแนนเวอร์ชันดรีมแคสต์กับเพลย์สเตชันเวอร์ชันละ 31 คะแนน จากคะแนนเต็ม 40
อเล็กซ์ โรดส์ จาก"เกมโซน"ให้คะแนนเวอร์ชันความละเอียดสูงหกเต็มสิบ โดยกล่าวว่าเกมนี้ "มีโอกาสที่จะฉายแววในการครบรอบ 25 ปีของมัน น่าเสียดายที่ราคาที่สูงเกินไปเมื่อรวมกับความน่าดึงดูดใจของตลาดเฉพาะกลุ่มแล้ว ย่อมจะพินาศไปตั้งแต่เริ่ม แม้ว่ารูปแบบการเล่นจะแทบไม่ถูกแตะต้องจากเวอร์ชันดรีมแคสต์ แต่มีเพียงแฟนมังงะตัวยงเท่านั้นที่จะเลือกเกมนี้" อย่างไรก็ตาม โจ วอล์กเกอร์ จาก"พุชสแควร์"ให้ห้าดาวแก่เวอร์ชันเพลย์สเตชัน 3 จากสิบดาว โดยกล่าวว่า ""โจโจส์บิซาร์แอดเวนเจอร์ เอชดี เวอร์." เป็นเรื่องน่าเศร้าในทางหนึ่ง เพราะถึงแม้ตัวเกมจะยังคงสมบูรณ์และสนุกสนานในการเล่น แต่ก็มีข้อเสนอน้อยเกินไปที่จะปรับราคาให้เหมาะสม"